**Сарсембина Бакыткул**

**(Астана, Казахстан)**

**1940-1950 жж. қазақстан мектептеріндегі білім беру мазмұны**

КСРО тұсында білім беру мазмұны саясаттандырылып, ұлт мүддесі ескерілмеді. Мағжан Жұмабаев қоғамдық прогресс (экономикалық, саяси, құқықтық, адамгершілік және т.б.) мәселелерін шешу үшін таптық тұрғыда емес, жалпы адамзаттық тұрғыда келу қажеттігін алған тартқан еді. Алайда, кеңестік тоталитарлық тәртіп оқу-ағарту ісіне үстем болған саяси идеологияға сай таптық көзқарас тұрғысынан қарады.1930 жылдардың басы мен 1950 жылдардың ортасында мектептердің бірыңғай типтері қалыптасып, жалпыға міндетті бастауыш білімнен жеті жылдыққа көшірілді. 1934 жылы мамыр айында «Бастауыш және орта мектептер құрылымы туралы» қаулы қабылданып тоталитарлық жүйенің білім саласына терең тамыр жая бастағандығы анық байқалды. Мәселен, қаулыдағы жалпы білім беретін мектептердің бірыңғай типі, бірдей оқу бағдарламасы, бірдей оқулықтар, жас ұрпақты тәрбиелеудің және оқытудың ғылыми-педагогикалық қағидаларын бірдей ұйымдастыруды жүзеге асыру КСРО – да өмір сүрген ұлттарды табиғи даму жолынан айырды. Яғни, ұлттық құндылықтарға жол берілмеу саясаты қарқынды жүргізілді. Жалпы білім беру жүйесі мынадай құрылымдардан тұрды: бастауыш мектеп – 1-4 сыныптар; толық емес орта мектеп – 1-7 сыныптар; орта мектеп – 1-10 сыныптар. Жоғарыдан белгіленген оқу стандартынан ауытқуға қатаң тиым салынды. Екінші дүние жүзілік соғыс жылдарында халықтың саяси, әлеуметтік-экономикалық жағдайы өте нашар болғаны белгілі. Елдің барлық тыныс-тіршілігі соғыс жағдайына бейімделіп, қайткенде жауды жеңу ісі түпкі мақсат болды.

1940-1941 оқу жылыжеті, сегіз жылдық мектептердің саны 1770, ал онда оқыған оқушылар саны 418538 болған. 1945-1946 оқу жылы жеті, сегіз жылдық мектептер саны 1708, оқушылар саны 250741 көрсеткішін көрсеткен. Орта мектептерге келер болсақ, 1940-1941 оқу жылы 698 орта мектепте, 419137 оқушы оқыса, 1945-1946 оқу жылы орта мектептер саны 714, ондағы оқушылар саны 288597 болған.1945-1946 оқу жылы басталарда Қазақстандағы мектептерге 792058 оқушы тартылған[1, 109 б.].

ҰОС жылдарында елде қалыптасқан ауыр жағдай себебінен мектептің орта және жоғары сыныптарында оқитын оқушылардың басым көпшілігі ПТУ немесе ФЗО-ға оқуға ауысты және кәсіпорындар мен колхоз, совхоздарда жұмыс жасады. Сондай-ақ, үкімет тарапынан еңбекке тәрбиелеу мен оқытуға, оқушыларды қоғамдық-өндірістік еңбекке қатыстыруға үлкен көңіл бөлінді. Нәтижесінде, кәсіпорындарды жұмыс күшімен қамтамасыз етуге жағдай жасалған. 1944 жылға таман мектепте оқушылардың сабақтан қалу жағдайы азая бастады. Соғыс жылдарында нақтырақ айтқанда 1943 жылы РСФСР педагогика ғылымдарының Академиясы құрылып, Ы.Алтынсарин атындағы ғылыми зерттеу институты (ҒЗИ) қалпына келтіріліп, мектептерге оқушыларды қабылдау, жалпыға бірдей білім беру ісін бақылаған. Сол кезеңдегі мектептер мен педагогикалық ойлардың тарихын зерттеушілердің жазуына қарағанда «Отан соғысы жылдарында республикада білім беру саласында ешқандай құлдырау болмаған» [1, 109 б.].

Соғыстан кейінгі ауыр жылдарда жұмыс күшінің жетіспегендігі мәлім. Сол кезеңде коммунистік партия социалистік құрылысты одан әрі нығайту үшін оқушыларды еңбекке араластыру саясатын одан әрі жалғастырды. Нәтижесінде политехникалық білім беруді дамыту үшін өндірістік бригадалар құрылған.Сол кездегі деректердемектептегі сыннан өткен өндірістік бригадалар Ставрополь өлкесімен қатар Қазақстанда бір мезгілде шықты. Оқушылардың алғашқы өндірістік бригадасы Алматы облысындағы Каменка орта мектебінде ұйымдастырылды. Бұл мектептің бастамасын Қазақстанның барлық облыстарының мектептері жалғастырған. Алайда, өндірістік бригадалардың да қателіктері болған. Мәселен, алғашқы ұйымдастырылған бригадалардағы еңбек оқушылардың теориялық білімдерімен байланысты жүргізілмеген (биология жөнінен). Кейін 1960 жылдары осы аталған кемшілік түзетіліп, оқушылар ғылыми негізде құрылған бригадаларда жұмыс жасап ауыл шаруашылық тәжірибелер жүргізу ісі жақсы дамытылады. Нәтижесінде биология пәнінен алған теориялық білімдерін озат агротехниканы пайдалана отырып оқушылар дәнді және техникалық дақылдардан мол өнім алған[2, 362 б.].

Сонымен, соғыстан кейінгі жылдарда мектептердегі тәрбие жұмысы халық шаруашылығын қалпына келтіріп, одан әрі бейбіт өмірдің талаптарына сай өркендетуге қатысты міндеттерді жүзеге асыруға бағытталған. Осы мақсатқа сай КОКП – ның ХУІІІ сьезінің қарарларында оқушыларға политехникалық білім беру және еңбекке тәрбиелеу мәселесіне баса назар аударылды. Бұл мәселе соғыс жылдарында да қолға алынған еді. 1942 жылдың 3 қарашасында Қазақстан Компартиясы Орталық Комитеті мен Қазақ КСР Халық комиссарлар кеңесінің қаулысы жарияланып, онда УІІІ- Х сынып оқушыларына трактор, комбайн және автомашиналарды оқыту енгізіліп, оқушылардың аптада өтетін сабақтарының саны арттырылған. У- УІІІ сынып оқушыларына міндетті түрде «Қарапайым ауыл шаруашылық машиналары мен ауыл шаруашылық жұмыстары» курсы өткізілген[2, 360 б.]. Сөйтіп мектептерде механизатор кадрлар даярланған. Мектеп мұғалімдері мен оқушылары қоғамдық еңбекке көп пайдаларын тигізген. Олар жұмыс күші ретінде де пайдаланылды. Мәселен, орман алқаптарын жасауда, көктемгі егіс жұмыстарында, егістерді күтіп-баптауда, егін жинауда, мал қыстатуда және тағы да басқа көптеген жұмыс түрлерін атқарған[2, 361 б.].Қазақстан мектептерінің оқушылары 1942 жылы 7,8 миллион еңбеккүн, ал 1943 жылы 15 миллион еңбеккүн тапқан [3, 111 б.]. Бұл мәселе сол кезеңдегі еңбектерде былай деп талданды: «Колхоздар мен совхоздардың егістерінде мектеп оқушыларының жұмыс істеуінің тәрбиелік жағынан да, білім алу жөнінен де көп пайдасы тиді. Балалар ауыл шаруашылық өндірісінде жұмыс істеуге машықтанды, екінші жағынан, тіршілік әрекеттерін көзбе-көз көріп танысты. Республика мектептерінің комсомолецтері мен пионерлері майдандағы жауынгерлермен үздіксіз байланыс жасап отырды. Майданға сәлемдемелер мен хаттар ағыл-тегіл барып жатты» [2, 360 б.]. Сонымен қатар, Қазақстан мектептерінің мұғалімдері мен оқушылары «Қазақстан колхозшысы», «Қазақстан пионері» деп аталған танкілер колоннасын жасауға төрт жарым миллион сомдай қаржы да бөлген[4, 6 п.]. Майданға көмек бергені үшін КСРО Мемлекетік Қорғаныс Комитеті мен Кеңес Армиясынан алғыс алған**.**

Сондай-ақ, соғыс жылдарында мектеп оқушылары арасынан жауынгерлер мен мүгедектердің отбасына көмек көрсететін тимуршылар командасы құрылған. Тимуршылар командаларында 1943 жылы 40 мың пионер мен оқушы болған[5, 43 п.]. Оқушылардың көркемөнер ұйымдары құрылып госпитальдарда, әскери бөлімшелерде, колхоздар мен совхоздарда, фабрикаларда, зауыттарда үнемі концерттер беріп отырған. Қазақстан ЛКЖО комитетінің бастауымен өнерпаз оқушылардың аудандық, облыстық олимпиадалары өткізілген. ***Соғыстың сұрапыл жылдарының ауыртпалығы мен қиыншылығына қарамастан халықты коммунистік рухта тәрбиелеу ісі жылдан жылға қарқынды дамытылған. «Халықтар достығы», «пролетарлық интернационализм» мен коммунистік партияға, кеңес халқына шексіз берілгендік рухта тәрбиелеген.*** 1944 жылдың 21 маусымында БК(Б)П орталық комитетінің мектептердегі оқу сапасын жақсарту бойынша шаралар туралы қаулысы қабылданады. Онда мынадай мәселелер қаралған:

1. Бастауыш жеті жылдық бітірген оқушылар міндетті бітіру емтиханын, ал орта мектепті тәмәмдағандар кәмелеттік аттестат алу үшін емтихан тапсырады (1944/45 оқу жылынан бастап)

2. Орта мектептің оқу жоспарындағы барлық пәндерден «5» бағасын алғандар мен үздік тәртіп иелерін алтын медальмен марапаттау. Күміс медальдан үміткерлер үздік тәртібі, оқылатын пәндердің үшеуінен «4» бағасы болса да, аттестат алу үшін тапсыратын пәндердің барлығынан «5» бағасын алулары тиіс[6, 391 б.].

1945 жылы 30 мамырда КСР Одағы Халық Комиссарлар Кеңесінің «Орта мектепті бітірушілер үшін кәмелеттік аттестат үлгісі мен алтын және күміс медальдар туралы ережені бекіту туралы» қаулысы жарияланып, онда «алтын және күміс медальдардарды» үздік оқығандар мен үлгілі тәртіп иелеріне беру ережесі жазылды. Сондай-ақ, «алтын, күміс медаль» алуға ән, сурет, сызу және әскери, дене шынықтыру сабақтары бағаларының төмендігі әсерін тигізбеген. Медаль алуға үміткерлерді мектептің педагогикалық кеңесі ұсынған. Медаль иелері КСР Одағының кез-келген жоғарғы оқу орындарына емтихан тапсырмай түсе алатын жеңілдікті иеленген[7, 180 б.]. 1945 жылы 30 мамырдағы КСР Одағының Халық Комиссарлар Кеңесінің жоғарыда аталған қаулысы 1959 жылы 27 тамыздағы КСРО Министрлер Кеңесінің қаулысымен өз күшін жойған.1946 жылы мемлекеттік бюджеттен халық ағарту ісіне 85,6 млн сом қаржы бөлінген[2, 138 б.]. 1946 жылы 10 желтоқсанда Қазақстан Коммунистік партиясының орталық комитеті «Қазақ орта мектептерін нағайту туралы» қаулыны қабылдап, оқу-материалдық негізінің нығаюына, оқу сапасын көтеруге қадамдар жасалған.

1946 жылы 13 тамыздаКСРО Министрлер Кеңесінің қаулысымен жеті жылдық және орта мектептердің У-УІІ сыныптарында сол уақытқа дейін өткізіліп келген әскери дайындық алынып тасталынып, ал дене шынықтыру сабағы 198 сағат көлемінде, әрбір сыныпта аптасына екі сағаттан жүргізілген. Сонымен қатар орта мектептің УІІІ-Х сыныптарында оқитын қыздарға әскери дайындық алынып тасталынып, көлемі 99 сағат, яғни әр сыныпқа аптасына 1 сағаттан өткізілетін дене шынықтыру дайындығы жүргізілген. 1946 жылдың 1 қыркүйегінен бастап орта мектептердің УІІІ-Х сыныптары үшін жаңа бағдарлама, яғни әскерге шақырылғанға дейінгі және дене шынықтыру дайындығының жаңа бағдарламасы енгізіліп, бұл бағдарламаны өту үшін әрбір сыныпта аптасына екі сағаттан, барлығы 198 сағат қарастырылады. Бұдан басқа ІХ сынып оқушылары үшін жазғы демалыс кезінде 20 күндік лагерь де ойластырылады (17 оқу күндері, яғни күніне 6 сағаттан, барлығы 102 сағат). РСФСР Ағарту министрлігінің келісімімен КСРО Қарулы Күштерінің министрлігіне УІІІ-Х сыныптарда оқитын жасөспірімдерге арнап (ер балалар) әскерге шақырылғанға дейінгі және дене шынықтыру дайындығының жаңа бағдарламасын әзірлеу тапсырылған. Сондай-ақ, 1946 жылдың 1 қыркүйегінен бастап барлық жеті жылдық мектептердегі әскери жетекшілер лауазымы қысқартылып, оларды дене шынықтыру дайындығының жетекшілерімен ауыстыру қолға алынады. Дене шынықтыру дайындығы жетекшілеріне әскери жетекшілер еңбек ақысы сақталынады.

1946 жылы 4 желтоқсанда БК(б)П Орталық Комитеті «Орта мектептерде логика мен психология сабақтарының берілуі туралы» қаулы қабылданған. Сол кезеңдегі деректерге қарағанда БК(б)П Орталық Комитеті «орта мектептерде логика мен психологияның оқытылмауы мүлдем дұрыс емес енкендігін» баса жазған[2, 184 б.]. 1947 жылы КСРО Министрлер кеңесі «Қазақ КСР-інде орта және жоғарғы білім беруді дамыту туралы» қаулы қабылдап, жалпы орта, арнайы орта және жоғарғы білім берудің жедел дамуына, оларды қаржыландыруды жақсартуға көңіл бөлген. БК(б)П Орталық Комитеті 1947-1948 оқу жылынан бастап 4 жылдың ішінде орта мектептердің бітіретін сыныптарында психология мен логиканың оқытылуын енгізуді қажет деп мойындаған. Бұл заңды орындау бүкіл одақтас респубиликалардың Коммунистік партияларының Орталық Комитеті мен Министрлер Кеңесіне тапсырылған. Осы мәселе бойынша кадр дайындалып, 1950-1951 оқу жылында орта мектептерді толығымен логика және психология пәндерінің оқытушыларымен қамтамыз ету көзделеді. КСРО Ғылым академиясының Философия институты мен ОГИЗУ-ға 1947 жылдың 1 наурызына дейінгі уақытта логика пәні бойынша жоғарғы оқу орындарының студенттеріне арналған оқулықты, ал 1947 жылдың 1 шілдесіне дейін орта мектеп оқушыларына арналған оқулықты жазып бітіру тапсырылған[2, 185 б.].

1946 жылы 31 желтоқсанда БК(б)П Орталық Комитеті «Мектептерді оқулықтармен жабдықтау туралы» қаулы қабылдап, нәтижесінде 1946 жылы 50 млн-нан аса мектеп оқулықтары шығарылған. Ал, 1945 жылы 18 млн оқулық шығарылған еді. 1946 жылғы шыққан оқулықтар бастауыш мектептің екі оқушысына бір оқулықтан келген, ал орта мектептің 3-4 оқушысына бір оқулықтан келген. Осы қаулының орындалуын тексеру нәтижесінде 1946 шығарылған оқулықтардың мектептерге толық жетпегендігі де жазылған. Кейбір аудандарда оқулықтар өте көп мөлшерде жеткізілсе, ал кейбір аудандарда оқулықтар мүлдем жетіспеген. Оның себебі, оқулықтарды тарататын сауда ұйымдарының дұрыс қызмет етпеуінен деп көрсетілген. Деректерге қарағанда шығарылған оқулықтар аудандарға дер кезінде жетпеген[2, 185 б.]. Оқулықтардың тапшылығы 1947 жылы да байқалған. Осы мәселеге қатысты КОГИЗ директорына қатаң сөгіс берілген. Сонымен қатар БЛКЖО Орталық комитетіне халыққа білім беру органдарына мектепті оқулықтармен дер кезінде қамтамасыз етуге көмегін тигізу ісі тапсырылған. Сондай-ақ бұл іске түрлі деңгейдегі партия ұйымдары тартылған. 1948 жылдың 13 желтоқсанында БК(б)П Орталық Комитеті «О мерах по устранению перегрузки школьников общественной и другой неучебной работой» атты қаулысы жарияланып, онда мектептерде оқушыларды қоғамдық және сабақтан тыс жұмыстардан шеттету туралы айтылды. БК(б)П Орталық Комитеті мектептерде оқушыларға қоғамдық және сабақтан тыс жұмыстармен артық жүктеменің артылғанын атап өтеді. Қарапайым педагогикалық талаптар орындалмай, қоғамдық жұмыс пен түрлі жаппай шаралар көптеген мектептерде жоспарсыз жүзеге асырылған. Кейбір аудандық комсомол ұйымдары сабақ уақытында оқушыларды комсомолға қабылдау үшін, жиналыстарға, семинарларға, репетицияға қатысуға шақыртқан. Сабақ уақытында спорт қоғамдары түрлі жарыстар өткізген. Оқушыларға қоғамдық және сабақтан тыс жұмыстар сабақ үлгерімінің төмендеуі мен демалуына кедергі келтіріп,балалардың денсаулығына әсер еткен.

1949-1950 жылдары Қазақстанда жалпыға бірдей міндетті жеті жылдық білім беру ісіне өту жұмысы қарқынды дамыған. Қазақстанда жалпыға міндетті жеті жылдық білімге көшу жұмысы көп қиындықтарға кездеспеген. Себебі, аталған мәселеге 1931 жылдан бастап көңіл бөлініп, бастауыш және жеті жылдық мектептер жүйесін біртіндеп пропорциональды теңестіру ісі қолға алынған[1, 110 б.]. Олардың дамуы мен контингентінің ұлғаюында сабақтастық байқалады.

**Пайдаланылған әдебиет тізімі:**

1. Храпченков Г. Научно-педагогические вопросы народного образования в Казахстане.-Алматы: Мектеп, 1976.- 250 с.
2. Сембаев Ә. Қазақ совет мектебінің тарихы.-Алматы: Мектеп, 1967.-350 б.
3. Қазақ КСР халық шаруашылығы 25 жылда. Алматы: Қазақ мемлекеттік баспасы, 1945.- 360 б.
4. Қазақ КСР Оқу Министрлігінің архиві, 28 тізім, 34 іс, 6 табақ.
5. ҚРОММ.-1692 қор.- 1 тізім.-85 іс.- 54 п.
6. Коммунистическая партия Советского Союза в резолюциях и решениях съездов, конференций и Пленумов ЦК (1898-1988): В 15-ти т. / Ин-т Марксизма-Ленинизма при ЦК КПСС; Под общ. ред. А. Г. Егорова, К. М. Боголюбова. - Т. 8., М.: Политиздат, 1985.- 542 с.